钦定古今图书集成/明伦汇编/官常典/第599卷 > 周浩
## 钦定古今图书集成/明伦汇编/官常典/第599卷 > 周浩

按《杭州府志》：“浩字养正，仁和人。嘉靖四十一年进士，
知衡州府，一切苞苴请托不行。讲道石鼓书院，倡明
正学，善政洋溢，衡人德之，立生祠，与白石蔡公配享。
累迁按察使。服官二十年，清节如一日。时江陵辅幼
主，书百官名于御屏，大计方岳，召贤能官赐宴以宠
其行，浩两与焉。浩奉母孝，母闻民罹法，蹙頞不怡，浩”
辄长跪候母，色喜乃已。故能推孝治民，罔不尽善。曾
孙逢源笃行谊，能绍其学。